สภาผู้แทนราษฎร เตรียมพิจารณาญัตติขอให้สภาผู้แทนราษฎรตั้งคณะกรรมาธิการวิสามัญเพื่อศึกษาผลกระทบจากการกระทำ ประกาศและคำสั่งของ คสช.
สภาผู้แทนราษฎร เตรียมพิจารณาญัตติขอให้สภาผู้แทนราษฎรตั้งคณะกรรมาธิการวิสามัญเพื่อศึกษาผลกระทบจากการกระทำ ประกาศและคำสั่งของ คสช. การประชุมสภาผู้แทนราษฎร เวลา 13.00 น. วันนี้ (4 ธ.ค.62) โดยก่อนเข้าสู่วาระการพิจารณาญัตติด่วน เรื่อง ให้สภาผู้แทนราษฎรตั้งคณะกรรมาธิการวิสามัญเพื่อศึกษาผลกระทบจากการกระทำ ประกาศและคำสั่งของคณะรักษาความสงบแห่งชาติ และการใช้อำนาจของหัวหน้าคณะรักษาความสงบแห่งชาติตามมาตรา 44 และญัตติในกลุ่มเดียวกัน ซึ่งค้างการพิจารณาจากการประชุมสัปดาห์ก่อนเนื่องจากปัญหาองค์ประชุมไม่ครบถึง 2 ครั้งนั้น จะเป็นการพิจารณาวาระกระทู้ถามรัฐบาล โดยมีทั้งกระทู้ถามสดด้วยวาจา กระทู้ถามทั่วไป 4 เรื่อง เช่น เรื่องการฝึกอาชีพของทหารเกณฑ์กับปัญหาการขาดแคลนแรงงานของภาคเอกชน และกระทู้ถามแยกเฉพาะ 6 เรื่อง เช่น เรื่องนโยบายการปิดอ่าวมาหยา จังหวัดกระบี่ เรื่องการแก้ไขปัญหาความเดือดร้อนของกลุ่มผู้ร่วมพัฒนาชาติไทย (ผรท.) ในพื้นที่จังหวัดชายแดนภาคใต้ และเรื่องขอให้ยกเลิกเขตปฏิรูปที่ดินเพื่อเกษตรกรรม (ส.ป.ก.) ในเขตเทศบาลเมืองบ้านดุง ตำบลศรีสุทโธ และตำบลบ้านดุง (บางส่วน) อำเภอบ้านดุง จังหวัดอุดรธานี และเรื่องผลกระทบเรื่องที่ทำกินและที่อยู่อาศัย จังหวัดสกลนคร